Fra den 1. juli i år kan man ikke længere tvinge danskerne til at betale til en fælles programforsyning i den ejendom, de bor i.

Et flertal på Christiansborg har i dag vedtaget, at husstande fremover har ret til at framelde sig en programforsyning, hvis de ikke ønsker at være en del af den.

Indtil nu har det ellers været sådan, at man kunne forpligte husstande til at betale for eksempelvis en grundpakke over huslejen eller kontingentet til ejerforeningen.

Men det er slut nu, oplyser Kulturministeriet i en pressemeddelelse.

Læs også : EU vil gøre streamingtjenesterne grænseløse

- Herved står husstandene friere i forhold til evt. at vælge en anden tv-distributør, der kan tilbyde et andet programindhold, der bedre matcher deres tv-ønsker, skriver ministeriet.

Loven træder i kraft om en måned, men den vil først gælde for de såkaldte "sløjfeanlæg", hvor det ikke umiddelbart er muligt at frakoble enkelthusstande, den 1. januar 2018.